ሚስዮናውያኑ በሚያምኑበት እምነት ግብጻውያንን ለመማረክና ‹ነፍሳትን ለማዳን› በሚል የተልዕኮ ስሜት መምጣታቸው በቅንነት ሊታይ የሚችል ቢሆንም ያተኮሩት ግን ከግብጽ ሕዝብ ዘጠና በመቶ በሚሆነው በወልደ እግዚአብሔር በኢየሱስ ክርስቶስ በማያምነው ሙስሊም ማኅበረሰብ ላይ ሳይሆን በሐዋርያው ማርቆስ ወንጌል በተሰበከላትና ከግብፅ ሕዝብ ዐሥር በመቶ ብቻ በምትሸፍነው ቤተ ክርስቲያን ላይ ነበር፡፡ ወንጌል የሚያውቀውን ወንጌል ለማስተማር (Evangalizing the evangalised) የተነሡት የፕሮቴስታንት ሚስዮናውያን በግብፅ ቤተ ክርስቲያን ላይ የነበራቸው ከልክ ያለፈ ንቀት ደግሞ መገለጫቸው ነበር፡፡ ስለ ተልዕኮአቸው በሚጽፏቸው መጻሕፍት ላይ ቤተ ክርስቲያኗንና ምእመናኗን የሚገልጹበት ቋንቋ በንቀት የተሞላ ነበር፡፡ ‹‹ወንጌል ያልተሰበከላቸው›› ‹‹ልባቸው እንደ ድንጋይ የጠጠረ›› ‹‹ክርስቶስን በማርያም ልጅነቱ ያውቁታል እንጂ በጸጋው ስለመዳን የማያውቁ ከመሐመድ ተከታዮች በምንም የማይሻሉ ናቸው›› ‹‹በፒራሚድ ውስጥ በመሚ ደርቀው ከተቀበሩት የፈርኦኖች ሬሳ የማይለዩ›› የሚሉ ንግግሮች በየጽፎቻቸው ይነበቡም ነበር፡፡
